text: I kræver for meget
  30 januar 2013 kl. 09.23
  Vardes borgmester: Egoismen blandt borgerne breder sig.
  Borgere har alt for høje forventninger til, hvad de kan forvente sig af kommunen.
  - Jeg har været med i politik i 25 år, og jeg synes, egoismen breder sig, siger borgmester i Varde Gylling Haahr til DR Syd.
  64 procent af de syd- og sønderjyske kommunalpolitikere mener, at mange borgere har urealistisk høje forventninger til, hvilket velfærdsniveau de kan forvente i kommunen, viser en undersøgelse, DR har lavet.
  - Man er meget fikseret på sine egne problemer. Hvis man for eksempel har børn i skolen, skal de have den ypperste behandling, siger Gylling Haahr.
  - Jeg tror, vi skal være bedre til at gøre klart, hvilke opgaver der er kommunens, og hvilke opgaver man skal klare selv. Ellers opstår der forkerte forventninger, siger Egon Fræhr, borgmester i Vejen og formand for de sydjyske kommuner til DR Syd.
  